S-227/2010

Mál þetta, sem var dómtekið 5. október sl., höfðaði sýslumaðurinn á Akureyri hér fyrir dómi með tveimur ákærum, dagsettum 16. og 17. ágúst 2010 á hendur X. Meðferð málanna var sameinuð.

Ákærða er gefið að sök að hafa framið fíkniefnalagabrot, með því að hafa fimmtudaginn 1. apríl 2010 verið með í vörslum sínum 25,11 grömm af hassi og 0,77 grömm af marihuana, þegar lögreglan á Blönduósi stöðvaði bifreiðina FEN-68 á Blönduósi og leitaði á ökumanni hennar og ákærða sem var farþegi.

Þetta er talið varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þá er ákærða gefið að sök að hafa framið umferðarlagabrot, með því að hafa aðfaranótt laugardagsins 10. júlí 2010 ekið bifreiðinni YZ-882, undir áhrifum fíkniefna þar sem í blóði hans hafi mælst 1,4 ng/ml af tetrahýdrókannabínóli, austur Borgarbraut á Akureyri, þar sem lögreglan stöðvaði akstur hans við Norðurslóð.

Þetta er talið varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 101. gr. og 102. gr. umferðarlaga, sbr. 18. gr. laga nr. 66/2006, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 17.681, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Ákærði sótti ekki þing, þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga að leggja dóm á málið að ákærða fjarverandi, enda varðar meint brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar. Verður ákærði sakfelldur fyrir þá háttsemi sem honum er gefin að sök í ákærum og þar er rétt heimfærð til refsiákvæða.

Ákærði sætti á árinu 2007 tvívegis sektum, fyrir brot gegn lögum um ávana- og fíkniefni og almennum hegningarlögum. Hann var dæmdur 28. mars 2008 til að sæta fangelsi í 40 daga, skilorðsbundið í tvö ár, og til greiðslu 150.000 króna í sekt, fyrir brot gegn lögum um ávana- og fíkniefni, 245. gr. almennra hegningarlaga og 37. gr. og 1. mgr. 48. gr. umferðarlaga. Jafnframt var hann sviptur ökurétti í tvo mánuði. Skilorðsbundin refsing samkvæmt þessum dómi var fallin niður þegar ákærði framdi þau brot sem þetta mál varðar.

Refsing ákærða verður tiltekin eftir reglum 77. gr. almennra hegningarlaga nr. 19/1940. Verður hann dæmdur til að greiða 200.000 krónur í sekt innan fjögurra vikna frá birtingu þessa dóms að telja, en sæta fangelsi í 14 daga ella.

Samkvæmt 4. mgr. 102. gr. umferðarlaga, sbr. 18. gr. laga nr. 66/2006, ber að svipta ákærða ökurétti. Ákveðst sviptingartíminn fjórir mánuðir frá birtingu dómsins að telja.

Gera ber efni upptækt eins og krafist er í ákæru og nánar er rakið í dómsorði.

Dæma ber ákærða til að greiða allan kostnað sakarinnar, sem samkvæmt yfirliti nemur 75.815 krónum.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, greiði 200.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 14 daga.

Ákærði er sviptur ökurétti í fjóra mánuði frá birtingu dómsins að telja.

Ákærði greiði 75.815 krónur í sakarkostnað.

Gerð eru upptæk 25,11 grömm af hassi og 0,77 grömm af marihuana, með nr. 17.681 í efnaskrá lögreglu.